Mariigĩ ma kũhingĩrĩria mũrimũ
- Details
- Published Date
- Written by Editor
- Category: Unduire Witu
Igũa cia magongoona ciaunagũo na guoko handũ ha rũhiũ
Bũrũri ũngĩtũrĩka mũrimũ mĩena yothe na wambĩrĩrie kũnina andũ, aikari a mĩena ĩrĩa ĩngĩ nĩ mambagĩrĩria gwĩthaitĩra na mageetha ũrĩa mangĩĩka nĩguo matigakinyĩrĩrũo nĩ mũrimũ ũcio.
Rĩrĩa ũndũ ta ũcio waumĩra, mocokanagĩrĩra na magathiĩ kũrĩ mũndũ mũgo nĩguo meerũo ũrĩa magwĩka mahingĩrĩrie mũrimũ ũcio ndũgakinye kwao.
Mũndũ mũgo nĩ etagia ndũrũme ya mwĩrĩ ũmwe na agacooka kũmonia ũrĩa magwĩka thutha wao kũmĩona na kũmĩrehe.
Nĩ augaga ndũrũme ĩo ĩthĩnjwo na rũũa rwayo rũhakwo mũthaiga wa rũthuko, na thutha wa ũguo rũhakwo ngogoyo ya kĩgwa kĩa nyamũiru gĩtanukĩtwo nĩ athuuri erĩ na gĩkorũo kĩunĩtwo kĩanda na guoko no gĩtigatemwo na rũhiũ.
Ngogoyo ĩo nĩyo yanyitithanagia rũũa na mũthaiga.
Athuuri magacooka makaumagara kũrũmĩrĩra watho wa mũndũ mũgo ũcio na magathiĩ gũtua mĩtĩ ya mũrigono na mathĩnjĩro ma mahooroha.
Naruo rũũa rũkahakwo mũrigito na thĩinĩ rũgacoka rũgakayũo ngwaro ndaya natuo tũmĩti twa mũrigono tũrĩ hwang’a tũgakindĩrũo mũrita mũraya wa mũriĩra tũgatumwo naguo o ta riigĩ.
Athuuri acio magacoka makoya mĩrigono ĩrĩa mĩraya ta itugĩ mathiĩ merekeire nakũrĩa mũrimũ ũkuumana. Maakinya njĩra-inĩ ya agendi makahanda mĩtĩ ĩo mĩkĩra-inĩ yerĩ ya njĩra narũo rũkwaro rũu rũkohererwo mĩtĩ-inĩ ĩo rũkĩranĩirie njĩra ĩo ya agendi.
Nao magakohera makiugaga:”Twahingĩrĩria mũrimu ũcio mũru ndũgakĩre hau.”
Magagĩthiĩ magĩĩkaga o ũguo njĩra-inĩ ciothe cia gĩtwari cia mĩena ĩrĩa ĩtakinyĩtũo nĩ mũrimũ ũcio.
Marĩkia ũguo o mũthuuri akoya mĩtĩ ĩĩrĩ ya mũrigono na rũkwaro rũmwe magathiĩ kũhanda mathome-inĩ ma mĩciĩ yao nao magagĩĩtumĩra o mũthuuri kariigĩ gake ga kuohererũo rũkwaro-inĩ rũrĩa rũgũkĩranĩrio thome-inĩ wa mũciĩ wake nĩguo ahingĩrĩrie mũrimũ ũcio ndũgakinye gwake mũciĩ.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn